पटना : मैथिली क पहिल चैनल सौभाग्य मिथिला आइ चारि साल पूरा क लेलक। एहि चैनल कए मैथिली क पहिल चैनल हेबाक गौरव प्राप्त अछि आ रहत। चैनल क प्रबंध निदेशक प्रफुल्ल कुमार क इ सपना जरूर पूरा भेल जे टीवी पर मैथिली भाषा क चैनल देखबा लेल भेटल, मुदा चैनल लग कहियो उचित संसाधन उपलब्ध नहि भ सकल, जेकर खामियाजा चैनल क कार्यक्रम मे निरंतर देखबा लेल भेटल। चैनल लेल आइ कोनो कार्यक्रम क निर्माण नहि भ रहल अछि, मुदा तकनीकी रूप स सौभाग्य मिथिला चैनल एखनो हमरा सबहक बीच अछि।
 ओना श्री कुमार अपन अथक व्यक्तिगत प्रयास स अंतिम कार्यक्रम निर्माण तक मे मिथिला क माटीक खुशबू कए विश्वभरि मे पहुंचेबाक मनोरथ पूरा कैलथि। मुदा चैनल मे ओ एकटा छोट हिस्सेदार छथि आ अन्य हिस्सेदार क गैर मैथिल भेला स सौभाग्य मिथिला लेल संसाधन जुटेबा मे शुरू स कठिनाई होइत रहल। प्रबंधन मे कई गोटा क हस्तक्षेप क कारण श्री कुमारक इ सपना आइ टूटबाक स्थिति मे अछि। ओना सौभाग्य मिथिला क शुरुआत काफी उत्साहजनक रहल आ पिछला चारि साल मे अपन कार्यक्रमक माध्यम स इ भारत समेत पड़ोसी देश नेपाल मे अपन व्यापक पहुंच बनेलक। अपन चारि साल क यात्रा मे संसाधन क कमी आ प्रबंधकीय उदासीनताक बावजूद चैनल नहि केवल मैथिली मनोरंजन आ समाचार क दुनिया मे अपन मजबूत उपस्थिति दर्ज करेलक बल्कि एकटा नव बाट सेहो तैयार केलक। इ अलग- अलग कार्यक्रम क माध्यम स मिथिला क राजनीतिक, सामाजिक आ सांस्कृतिक चेतना कए सेहो जगेबाक प्रयास केलक। समाचारक सुर्खी नहि बात मुदा खास अछि, घसल अठन्नी आदि कईटा कार्यक्रम गैर मैथिली भाषी क बीच सेहो लोकप्रिय भेल। आइ चारि साल पूरा भेला पर एकर उपलब्धि क संग एकर असफलता पर सेहो मंथन क जरूरत अछि। किया त मैथिली समाज लेल इ एकटा धरोहर जेकां अछि, जेकरा बचा कए राखब हमरा सबहक काज छी। 